Kyle Northon

Kyle 454-ben

Patty (húg, elhunyt)

*"Te katonaként is megállod a helyed. Véleményem szerint majd előjön belőled... ha eljön az ideje." - Mikasa Kyle képességéről*

Kyle Northon játékos karakter a Fantázia Birodalma Attack on Titan univerzumában, a Felderítő Egység egyik tapasztalt tagja. A főszereplőkhöz hasonlóan Shiganshina körzetből származik, amit a Mária Fal áttörése után lerohantak a titánok. Később kiderül róla, hogy alakváltó.

## Kinézete

Kyle 178 centi magas fiatal férfi, világosbarna hajjal és barna szemekkel. Az első évad során a bal szemén szemkötőt hord - Shiganshina ostromakor a húga belé kapaszkodott, és kikaparta a szemét, mikor elragadta egy titán. Mivel alakváltó, a sérülés begyógyult - hogy elkerülje a gyanút, tartósan viselte rajta a kötést. Kezdetben a haja áll alá ér, később, az időugrás utánra megnöveszti - ekkor egy részét hátrafogja. Magánál tart egy levél alakú nyakláncot, ami az anyjáé, majd később a húgáé volt, de rá maradt a kislány halála után.

A titánalakja viszonylag kisebb méretű, nagyjából nyolc méteres és rendkívül fürge. Az első évad fináléjának eseményei óta jellemzi a fokozott kontroll a regeneráció felett: rendkívül gyorsan gyógyul, de potenciálisan vissza is képes szorítani ezt a képességet.

## Jelleme

Nem túl beszédes, és alapvetően magányos farkasnak tartotta magát - később viszont kifejezetten sok barátot szerzett, akiknek képes megnyílni. Nem sértődékeny, vagy haragtartó, viszont kitartó, és fejlődőképes. Éles helyzetekben is hűséges társnak, empatikusnak, és sokszor a józan ész hangjának mutatkozik a csapat tagjai között (ez különösen megnyilvánul abban, hogy gyakran ráérez, ha valaki furcsán viselkedik, vagy gyanús dolgot csinál), de vannak megzuhanásai, amikor a veszteségei és a félelmei elbizonytalanítják - ez különösen erős például az alakváltó képességével kapcsolatosan, amit négy év után sem tud még teljesen stabilan irányítani.

## Története

### Gyermek és fiatalkora

Kyle Shiganshinából származik, ahol a gyermek és fiatalkorát az apjával és a húgával töltötte, viszonylag szegény, de boldog körülmények között. Ebben az időszakban még nem ismerték egymást, de a történet során néhányszor felidézte a körzetet Erennel, Arminnal és Mikasával is, akik szintén innen származtak. Amikor a Mária fal elesett, Kyle elvesztette mind az apját, mind a húgát - a kislányt gyakorlatilag a kezéből ragadták el, és miközben próbált kapaszkodni belé, belekapott a szemébe. A seb el is fertőződött, napokig iszonyú láz kínozta, de a menekültek közül senki nem törődött vele. Egyik reggel azonban egy romos házban ébredt, csak homályos emlékekkel, tökéletesen gyógyult szemmel és egészségesen - innentől kezdte hordani a szemkötőt, hogy elrejtse mások elől ami történt. Egy éjszaka kiszökött az erdőbe, és homályos emlékekre alapozva megharapta a kezét: nem sikerült teljesen átalakulnia, de valami furcsa csonkot tudott létrehozni, innen tudta meg, hogy valahogy titán alakváltó lett. Az esemény megrázta, szörnyetegnek tartotta magát, és nem akarta elfogadni, mi lett belőle.

A tragédia után azonnal csatlakozott a katonasághoz, és eldöntötte, hogy a Felderítő egységhez akar tartozni - ennek megfelelően néhány évvel Erenék előtt végzett. Jó barátságot alakított ki az egység több tagjával, többször emlékszik a Dib D. Diebbel, vagy Martha Tyndallal együtt töltött időkre: Marthát idővel a barátságnál kicsit jobban is kezdte kedvelni. A Trosti Ütközet előtti, 56. expedíción is részt vett, a veterán tagokkal együtt érkezett a lerohant körzetbe, hogy segítsen az ott rekedt civileknek.

### Első évad

A játék "első évadának" eseményei során Kyle részt vesz a trosti ütközetben, Levi oldalán harcol és több titánnal is végez - később közösen csatlakoznak a körzet védelmére kirendelt kadétokhoz is, segítve őket a harcban, és később tanúi lesznek annak is, ahogy Eren átalakul. Kyle ekkor kicsit megkönnyebbül ugyan, hogy nincs egyedül a titkával - de Erennel sem beszél a képességéről, és a továbbiakban is, hosszú ideig titokban tartja. Nem sokkal később megismerkedik a kadétokkal is, akik ekkor még börtönben vannak az ütközet alatt történtek - és az általuk akkor még teljesen ismeretlen politikai tényezők - miatt: átmenetileg felügyeli őket a börtönben, de néhány kadéttársuk (Pixis parancsnok segítségével) megszökteti őket... ekkor Reiner kiüti.

Mikor a szökevények után indulnak, Levi-jal és a speciális osztag tagjaival együtt megy a Földalatti városba. A kezdetben sikertelen keresést követően rátalálnak a nyomra, hogy a hadnagy régi házához kell menniük, mert a kadétok valószínűleg ott húzták meg magukat: így rövidesen arra veszik az irányt. Amikor a kadétok kitörnek a házból, és megpróbálnak menekülni Kyle Kamilla Evans-szal kerül szembe: bár harcolnak, de egyúttal furcsán kellemes társalgás alakul ki köztük az őrület közepén. A felderítők bár egyértelműen nyerésre állnak a menekülésre kényszerült kadétokkal szemben, de Levi egyik döntésével hátat fordít a hivatalos parancsnak, és a fiatalok mellé áll. Kyle-t ugyan meglepi a fejlemény, de egyike azoknak, akik elsőként ráéreznek, hogy az eseményeket Erwin előre eltervezte. Később segít a csapatnak talpraállni, különösen a súlyosabban megsérült Diebnek, és részt vesz a menekülésben a Földalatti városból: mielőtt elérik a felszíni menedéket Reeves segítségéval, vált néhány szót Mikasával, majd Marthával együtt lovagol tovább. Az éjszaka folyamán Kami megpróbál benézni a szemkötője alá, de nem jár sikerrel... Kyle is csak annyi megjegyzést tesz a próbálkozásra, hogy nem tudja "mi az eget akart az arcával".

Reggel az ébresztő előtt ébred, és ekkor ismerkedik meg azzal a lóval, aki a jelek szerint tartósabban a társává válik. A többi felderítővel együtt egy kisebb expedícióra indulnak, hogy kiderítsék, ki állt a támadás mögött - jelen van, mikor a csapat szembekerül a Nőstény Óriással. Látszólag le is győznék, de ekkor Charlotte felfedi a képességét, hogy ő maga is alakváltó, és leszúrja a velük tartó Pixist. A harc közben Petra is meghal, mikor megmenti Mikasát egy támadás elől - Kyle később segít az elbúcsúztatásában. Jelen van akkor is, mikor Pixis utolsó szavaival felfedi a tervet, aminek a csapat minden lépése a része volt, és ami mögött Erwin állt. Levi és Mikasa az alakváltó után indulnak, de Levi eltöri a lábát: ekkor Kyle éri be őket, és viszi vissza a hadnagyot a táborba.

Az utolsó csatában aktív szerepet vállal, és egy kritikus pillanatban, hogy megmentse Marthát a Nőstény Óriás egy csapásától, megharapja magát, és felfedi a képességét. Hamarosan kiderül, hogy még nincs teljes önkontrollja, titán alakban néha megtörik a tudatossága, így kis híján ő is megsebesíti a lányt... és a csata végén kiharapja a titánja nyakszirtjéből Charlotte-ot. Ezáltal a csapat arról is tudomást szerez, hogy az alakváltók képességei átadhatóak, ha egy titán alakváltó megeszik egy másikat. Kyle összetörve és összezavarodva tér magához, miután ismét emberré alakul: Hange-t arra is kéri, hogy inkább ölje meg. Mikor azonban nem reagál, Levi megy oda hozzá, és megpróbál egy kis lelket önteni belé, ráébreszteni, hogy nem az ő hibája volt, ami történt. Nem sokára Mikasa is kisegíti, és rövidesen rádöbben, hogy a csapat egyáltalán nem utasítja el a képessége miatt. Az egyetlen kivétel első látszatra Martha, aki viszont határozottan dühös rá, és kijelenti, hogy "egy titán mindig titán marad".

Amikor visszatérnek a fővárosba Kyle egyike azoknak, akik nem vesznek részt a palota megszállásában, hanem Levi-jal marad, és még váltanak pár szót a történtekről. Miután a puccs sikerrel jár, a Historia koronázása előtti három napot takarítással tölti (a hóna alá vette Levi-t, mikor eltörte a lábát - a kínos helyzet törlesztéseként kényszerül rá), ezidő alatt azonban alkalma nyílik végre hosszan beszélgetni Marthával is, és tisztázni vele a dolgokat. A lány végül megbocsát neki, amivel nagy kő hullik le a szívéről. Szintén ebben a három napban ő az, aki fogadja, és a hadnagyhoz vezeti Petra apját, aki a lánya haláláról érdeklődik. Egy komikusabb történetszál ebben az időszakban, hogy megtalálja Kamilla Leviról írt meséjét, amit egy félreértés miatt el is juttat a férfinek.

Az évadzáróban Kyle részt vesz Historia megkoronázásán, és Rico Brzenska beiktatásán a helyőrség új parancsnokaként: hazafelémenet rákérdez Marthánál, hogy főznek-e a csapatnak ünneplés képpen - ez az utolsó jelenete.

### Második évad

A második évad kezdetére Kyle már összeszokott a csapattal, aktív tagja Levi osztagának, és jó ideje nem hord szemkötőt. Az is kiderül, hogy ő is, és Eren is próbálnak edzeni az alakváltással, hogy minél stabilabban alkalmazzák, de egyelőre még nem ért el benne jelentős sikereket, tehát a harcokban is elsősorban emberi alakban vesz részt - az egyik első jelenetben Hange épp ki akarja venni őt is, és Erent is az edzésről visszatérű osztagból, hogy végrehajtson velük néhány kísérletet, amit Erwin hamarosan elutasít, hogy pihenhessenek. Az is kiderül, hogy jóban lett az osztaghoz szintén csatlakozó Veronica Rallal, és szívesen segít gyakorolni Arminnak.

Amikor az osztag megkapja a hírt, hogy a Rózsa falat áttörték, megpróbál egy kis támogatás nyújtani Kaminak, de hamarosan két külön osztagba kerülnek, mikor felderítik a lerohant falvakat. Tanúja lesz annak, hogy Connie anyja átalakult óriássá, és segít keresni egy képet, ami sajnos bizonyítja is, hogy ez történt. Hamarosan, mikor a kettévált osztag újra egyesül, megtudja, hogy Dieb meghalt - a halála az osztagból talán őt érinti a legmélyebben: bár tudja, hogy nem gyászolhat, és igyekszik úrrá lenni az érzelmein, de mélyen megrázzák a történtek. Mikor megtudja, hogy Kami falujának lakói is eltűntek, de a sorsuk Connie családjával ellentétben bizonytalan, ismét próbálja támogatni Kamit, bízva abban, hogy ő is kicsit jobban érezheti magát.

Utgart várában találkoznak Erwin Smith-szel, és néhány további felderítővel, akik egy újabb expedícióra készülnek, hogy utolérhessék az Állatszerű Titánt, amit az egyik csoport látott, és amit felelőssé tettek a történtekért. A kilovaglás során több embert is veszítenek, Erwin megsérül, és Reiner valamint Bertolt felfedik magukat, mint az árulók, akik évekkel korábban betörték a falat. Elviszik magukkal Tina Weinstockot, akinek a helyzete még bizonytalan, de egyre valószínűbb, hogy ő maga is alakváltó... a csapat pedig egy szurdokban ragad három napra. Kyle megpróbálja mindenben támogatni a társait, az egészen egyszerű dolgoktól, mint a főzés, némi lelki támasz nyújtásáig, és az Erwin ellátásában segédkezésig, de a három napot mindenképp ki kell várniuk, hogy kitörhessenek. Végül sikerrel járnak, bár egy újabb embert elveszítenek, Diether meghal a kitörés során.

Mikor visszaérnek a kaszárnyára, rövidesen megtudják, hogy Historia királynő eltűnt, és Kyle abba a csapatba kerül, akik utána indulnak a Földalatti városba. Itt hamarosan tanúja lesz annak, hogy egy katonai rendőr csapat megkíséreli, majd sikerrel el is rabolja Erent... feltételezhetik, hogy az alakváltó képessége miatt, de egyelőre ismeretlen okból őt nem viszik magukkal. A csapat többi tagjával együtt Levi házában húzzák meg magukat, ahol megpróbálják kitalálni, mi lehetne a következő lépés. Hamarosan arra jutnak, hogy az Orvud körzet felé veszik az irányt azt gyanítva, hogy Rod Reiss, illetve maga a Reiss vérvonal állhat a dolgok mögött: Kyle ebben is a csapattal tart. Mikor Kami megtudja, hogy a családja meghalt, a férfinek tűnik fel elsőként, hogy valami nincs rendben vele. A lány egyelőre nem avatja be, de Kyle ragaszkodik hozzá, hogy később nem fogja békénhagyni a dologgal, és kiszedi belőle az igazságot.

Az Orvud körzetnél egyesülnek egy másik Felderítő csapattal, Viper Wright és Arisa Qanto osztagával, valamint találkoznak néhány katonai rendőrrel is, akiket Aline Leroux osztagvezető vezet. A kezdeti ellentétek dacára végül sikerül megállapodniuk és összefogniuk, megerősíteni a gyanút, hogy Rod keze benne lehet a dologban, és Anette valószínűleg a Katonai Rendőrség fő ágától függetlenül cselekszik. Kyle részt vesz a tervezésben is, és annak találgatásában, hogy mit akar a férfi pont Erennel és Historiával, mikor ő maga is alakváltó - erős gyanúik vannak, de végül arra jutnak, hogy a legfontosabb, hogy időben megtalálják mindkettejüket, és megállítsák a káoszt. Kyle maga is felkészül az indulásra, és következőnek egy ellátópontot, majd a Reiss kápolnát célozzák.

## Egyéb

* Kyle képeit a játékosa maga rajzolta.
* Jelölt volt "az oldal legjobb férfi karaktere" versenyben 2016 júliusában.
* A játékosa szerint Kyle-nak egy időben sokat fájt a feje, mivel az egyik (egyébként egészséges) szemét folyamatosan letakarta.
* Noha az AoT világában ez kevéssé számít, de ha Kyle-t valamilyen nemzetiséghez kellene kötni, amerikai lenne.
* Kyle képességéről a játékoson kívül sokáig csak a mesélők tudtak: az első évad végén történő felfedése meglepetés volt az összes játékostársának is.